钦定古今图书集成/方舆汇编/职方典/第1178卷 > 黄州府风俗考 府县志合载
## 钦定古今图书集成/方舆汇编/职方典/第1178卷 > 黄州府风俗考 府县志合载

本府。〈黄冈县附郭。〉

《隋志》：“俗尚淳质，好俭约。”

苏轼《跋韩魏公》诗：“山水清远，土风厚善，其民寡求不争，其士静而有文，朴而不陋。尊德乐道，独异于他邦。”

张耒《杂志》：“民利鱼稻，农惰而田事不修。”

《明黄州志》：“火耕水耨，蓄粪如金，田日益以膏腴，至有十金博一亩者。今民贫土瘠，而价亦减十之七。士重气节，无依阿淟涊之态，布衣投交，或显者礼貌不至，则艴然拂衣而去，至老死不相往来。自王稚钦之后，士多攻古文词，亦其习相渐尔也。”

午日，俗有神舟之制，或簇纸、或刳木为之，上缚神鬼，形状斗靡者，饰以彩缯，迎神于衢，醵金为费。十八日，舟之纸者焚于野，木者浮于江，曰“送瘟。” 此俗郡城为甚，外邑间有不然者。

黄安县

三邑分土风俗，亦大都与郡相近，但在郡西北一隅，深山大泽，盗贼多有，民多悍犷而不驯。《蕲水县》

宋关咏《神光观记》：“蕲西善地，甿俗富庶。”

秦观《谢表》：“矧蕲春之便郡，实淮右之名区。风气和平，狱讼稀少，而文教渐开。”

巴兰有水陆之饶，吏胥鲜荡闲之惧。精饮馔，鲜衣服，婚丧嫁娶，下至䜩集，务以靡缛相高。信鬼神，好淫祀，簪笔健讼，为他邑甲。“又其甚者，厌故常而喜新说，好品藻而善讥评，贱身家而好战斗，弃浑厚而逞机谋，淳庞之气，鲜有存者。邑人重去其乡，离家百里则有难色，非公差仕宦不远游” ，惟巴兰近水，少有商贾，馀悉业农。“农虽最勤，然习而安焉，不之悲也。少隙则或捕鱼虾，采薪贸易而不少休，以故大富者虽不多，而流亡者亦少。”

每岁暮春，乡人间治蚕。其初收种，始生则以鹅羽拂之，既食则锉桑叶以谨食之。历初眠再眠而至于大起。分箔登蔟，采茧缫丝，与市相易。邑人入夏以来，于地之亢爽者，多植棉花，七月十五以后，从而拾之，纺而织之，机杼之声，户相闻焉。

邑人，西南一带居近江湖，得水族之性，故多善渔，而取鱼之具最多。为网、为罾，为钓，为罩、为箔，无不毕具。其用为鲜，为鲊，为酿，为盐鱼，为干鱼，滨江之人取焉，邑及乡人贩而贸之，资鱼之利，以给衣食十之一二。

重九，民间多酿酒，具鸡黍，邀邻里族党为欢云“新米酒。”

罗田县

贫者气高而不屈，富者心小而好施。

畏法度，遵道义，任气节，重交谊。

穷岩邃谷，无商贾百工方伎之术，惟专力于务本，用亦甚节俭。

六月六日，俗呼“半年。” 农夫操豚蹄祝岁，谓赏青苗土地。

麻城县

许天《瑞灵堂记》：“山灵川媚，常生大贤，为家国瑞庆。”

苏轼《方山子传》：“光、黄间多异人。”

赵伋铭《陈慥墓志》：“风俗称有礼义，子弟知有孝友。”

旧志，艸农力稼穑，士习《诗》《书》，冠婚丧祭多用家礼，此其近淳古者。然尚气喜斗健讼，惑风水，溺佛老，崇淫祀，此其所宜变者。

《旧志》：“东北之民朴而足，中土之民秀而达；南土之民巧而游，西土之民狡而贫。”

《风俗谣》东乡田庄，西乡文章，南乡经商，北乡酒浆。童谣：“水打蔡家园，麻城中状元。”

耕种鲜佃民大户多用价买仆，以事耕种，长子孙则曰“世仆” 云。

岁俭，民多携家入山谷，掘岁根滤粉煮食之。《黄陂县》

勤农桑，寡游贩，骎慕儒术。

蕲州

李常《广济寺记》：“蕲俗自建置以来，淳庞近古。” 宋关咏《神光观记》：“秀者乐于为儒，而不轻释其业，彬彬喜学，有邹鲁遗风。”

万安《修学记》：“士习诗书，民务稼穑。”

《湖广总志》：“蕲州风气和平，士习文雅，其俗旧号庞朴，而近亦渐趋侈靡，有三吴风。” 盖绿地辟湖多生理，颇易良民以国税为急，以息讼劝农为训，固湖东易地乐土也。

《府志》：“蕲抱山泽而沃衍，民饶于舟车之利，贵介公子王孙之徒，相与养花鸟鳞骑以相轧压，而俗亦渐侈靡，有三吴风。” 岂蕲故扬州之域，而风物亦大较似之欤？

广济县

淳庞近古，然好气任侠，动以“毛发之忿相挺击。元旦　驰贺罢市，三日会饮，乡人始傩，一月罢，或三四月罢。”

立春　先一日，迎春东郊办故事，观者塞衢。上元　作灯市，采松柏叶树架通衢，缀花灯楮帛竹，彩绘人物，或为花果虫鱼字形，作“鳌山” 、“走马” 诸灯，藏谜者以射中为乐。其夕男妇往来，过桥行游，三日罢。乡村有抛箩斗火炬之习，或赌花爆驿站秋千，民间请紫姑妇问休咎。

《清明　扫墓，插柳枝于户》。

四月八日　，浮屠浴佛，儿童放纸鸢为乐。午日　，以角黍糕、饴、画扇相饷，作雄黄菖阳饮，簪艾叶辟邪。家植艾虎、菖阳于盆，绘张真人“除五毒。” 两镇为龙舟竞渡。

五月十八日　，俗作“棚会” ，市民十家一棚祭瘟神，会饮或醮禳，焚苍术，插桃叶。

六月初二日　，祀费龙君，列市。初六，祀城隍神。七月十五日　，家荐钱袱祀祖。谓之“中元节。” 中秋　会饮玩月。

重九　，“饮菊酒” ，“佩茱萸” ，登高或酿酒，为卒岁备，为腊酒，或以重阳糕相饷。

十月朔　再祭墓

《冬至　》“官驰贺” ，民则否。

入腊　，春一岁粮，藏之橐囷，经岁不蛀。以炒米为干粮，是时亦预备之。

二十四日　，扫屋尘祀灶；除夕　守岁。更春帖易门神，竟夕爆竹锣鼓，焚檀柏妙香。岁晚，相与馈问，谓年节除夜，祭先礼毕，长幼聚饮，为“团年。”

黄梅县

梅俗冠婚丧祭，一概不务文绮，惟尚俭朴。岁时伏腊，敬祀先祖，虽时亦亲朋宴会，然皆以俭不以奢。其工匠无土著，率四方来者，取相通而食。凡百货通盐利者，又皆山、陕、徽、歙之人，“乡市不工纺织，故布帛俱皆粗率。宦庶不尚雕镂，故器具殊不华美。且俗多信神鬼，每岁三月、十月四祖诞会，男妇必朝谒进香。二月” 、八月，又必朝谒九华。八月扮香戏祀福神于村坂。祈禳必共建醮会，又不时扮戏。俗云《戏愿》。

“四时之候，寒暑相半。盛夏则衣𫄨葛，隆冬则衣粗绵” ，盖地不产蚕桑故也。

梅为古扬州域，其土涂泥，故高者多燥，卑者多湿。燥者苦旱，湿者苦涝。

梅俗旧称地沃民淳，多力农，不事商贾游侠。后以粮欠讼兴，间多顽梗，遂称难治。大端土广人稀，山乡苦旱，水乡苦涝，以故输赋不能前，而官以是病。尤有不美者，强则凌弱，众则暴寡，小每加大，贱每犯贵。士大夫多怀忌刻，惟徒自尊大，不能转移风教。且近因兵火，物力维艰，更号“凋残。”